Finansiel politik i relation til langfristet gæld

I dette notat oplistes nogle af de emner og overvejelser, som det kan være relevant at beskrive, når kommunen skal udarbejde afsnittene i kommunens finansielle politik, som vedrører kommunens gældspleje.

Formålet med den finansielle politik er i relation til den langfristede gæld bl.a. at beskrive:

målene for den finansielle politik,

lovgivningsmæssige rammer og interne regler,

beslutningskompetencer og bemyndigelser,

rammerne for kommunens garantistillelse for lån til forsyningsselskaber, selvejende institutioner mv.,

hvilke lån og finansielle instrumenter der kan finde anvendes,

rammerne for rente- og valutaeksponeringer samt modpartsrisiko.

________________________________________________________________

De opstillede forslag er ikke at opfatte som rådgivning men alene som input fra KommuneKredits side, og KommuneKredit kan ikke stilles til ansvar for tab som følge af kommunens brug af de opstillede forslag i kommunens finansielle politik.

Finansiel politik i relation til langfristet gæld

Mål

Målet er at minimere renteudgifterne af den langfristede gæld under hensynstagen til de finansielle risici som kommunen finder acceptable.

Lovgrundlag

Kommunens låntagning skal til enhver tid være:

I overensstemmelse med den gældende lånebekendtgørelse og den tilknyttede vejledning.

Besluttet i henhold til ”Lov om kommuners styrelse ” § 41, hvor beslutning om lån og garantiforpligtelser træffes af kommunalbestyrelsen, med mindre Økonomi- og Indenrigsministeriet fastsætter andet.

Underskrevet i henhold til ”Lov om kommuners styrelse” § 32, hvor dokumenter vedrørende optagelse af lån og garantiforpligtelser underskrives af kommunalbestyrelsens formand og en person der er bemyndiget hertil af kommunalbestyrelsen.

Beslutningskompetence og bemyndigelser

Beslutninger om lånoptagelse, omlægning af lån, leasingaftaler eller garantistillelse træffes af enten kommunalbestyrelsen eller økonomiforvaltningen, jf. nedenstående:

Ved nye lånoptagelser eller ved løbetidsforlængelse af eksisterende lån træffes beslutningen af kommunalbestyrelsen.

Beslutning om nye garantistillelser eller løbetidsforlængelse af eksisterende garantistillelse for lån til forsyningsselskaber og selvejende institutioner mv. træffes af kommunalbestyrelsen.

Ved omlægning af kommunens eksisterende lån, uden løbetidsforlængelse, kan beslutningen træffes af økonomiforvaltningen indenfor rammerne i den finansielle politik, herunder rammerne for rente- valutaeksponering.

Ved indgåelse af aftale om leasing af driftsmidler eller anlægsinvestering træffes beslutningen af kommunalbestyrelsen.

Ved beslutning om leasing af driftsmidler med en finansieringssum under et givet beløb kan der træffes beslutning om delegering til Økonomiforvaltningen

Økonomiforvaltningen kan godkende forsyningsselskabers og selvejende institutioners omlægning af lån, for hvilke kommunen tidligere har stillet garanti, under forudsætning af at lånet ikke løbetidsforlænges udover løbetiden på den af kommunalbestyrelsen tidligere besluttede garanti, og at lånet i øvrigt videreføres indenfor de af kommunalbestyrelsen besluttede rammer for renteforhold mv.

Ved kommunens garantistillelse for lån til forsyningsselskaber og selv- ejende institutioner, underskrives gældsbrevet af både selskabet som debitor og af kommunen som garant, jf. ”Lov om kommuners styrelse” § 32, af kommunalbestyrelsens formand og en person, der er bemyndiget hertil af kommunalbestyrelsen.

Beslutning om etablering eller omlægning af lån kan ikke delegeres til eksterne finansielle institutter via fuldmagt.

Lån og finansielle instrumenter

Der kan optages lån hos KommuneKredit, realkreditinstitutter og pengeinstitutter, hvor der opnås den lavest mulige sammenlignelige ÅOP (effektiv årlig rente indregnet bidragssatser, omkostninger og gebyrer mv.).

Ved optagelse af lån til støttede ældreboliger er lånetypen lovbestemt. Dog kan der i anlægsfasen optages lån via byggekreditter, der omlægges til endelig finansiering, når boligerne er indflytningsklare. Støttede ældreboliglån kan ikke af kommunalbestyrelsen besluttes omlagt uden tab af statsstøtte.

Jf. lånebekendtgørelsen kan kommunen alene indgå simple swapaftaler (rente- og/eller valutaswaps uden tilknyttede optioner) og terminsforretninger med samme terminsbetalingsdage som et underliggende lån. Det fremgår af vejledningen til lånebekendtgørelsen, at finansielle instrumenter – eksempelvis swaps – alene må anvendes til afdækning af kendte betalinger.

De maksimale løbetider på den langfristede gæld følger reglerne i Lånebekendtgørelsen. Der kan således optages lån med op til 25 års løbetid, forudsat at lånene optages som serielån eller annuitetslån.

Omlægning af lån

Den langfristede gæld kan med eller uden løbetidsforlængelse omlægges på følgende måder:

Indfrielse af det eksisterende lån og optagelse af et nyt lån hos samme eller anden långiver.

Udarbejdelse af et tillæg til det eksisterende gældsbrev.

Ved indgåelse af aftaler om finansielle instrumenter.

Omlægning af lån forudsætter, at lånebekendtgørelsen og den tilknyttede vejledning er overholdt.

Det nye dokument skal ved omlægning af lån underskrives jf. ”Lov om kommuners styrelse” § 32, af kommunalbestyrelsens formand og en person, der er bemyndiget hertil af kommunalbestyrelsen.

Leasing

Der kan leases til driftsmidler, så som inventar, biler, maskiner samt IT-udstyr m.v. Leasing af driftsmidler påvirker ikke den kommunale låneramme.

Leasing af anlæg opfattes som lån og skal dermed fragå kommunens låneramme svarende til værdien af det lejede/leasede aktiv. Hvis kommunen har udnyttet hele sin låneramme og indgår aftale om leasing af anlæg, skal der foretages deponering.

Sale- and leaseback er ikke tilladt for kommuner uden ministeriets godkendelse.

Rammer for renteeksponering

Renteeksponeringen opgøres på baggrund af den totale nominelle langfristede gæld ekskl. ældreboliglån (herunder byggekreditter), lån til selvejende institutioner og leasinggæld, men inkl. finansielle instrumenter.

Renteeksponering for leasinggæld opgøres separat.

Kommunen har mulighed for at optage lån med fast rente, lån med variabel rente samt lån med variabel rente med et tilknyttet rentemaksimum eller renteloft.

Som variabelt forrentede lån defineres lån hvor renteperioderne er mindre end 1 år.

Variabelt forrentede lån med maksimum eller renteloft defineres som fastforrentede lån.

I tabellen angives højeste og laveste andel af den samlede nominelle restgæld, som skal være sluteksponeret i henholdsvis fast og variabel rente, sat i forhold til den samlede nominelle langfristede gæld, på tidspunktet for optagelse af nye lån samt ved omlægning af lån til anden renteeksponering:

Renteeksponering

Rentetype	Grænser for den nominelle andel af den samlede langfristede gæld
Variabel rente	Eksempelvis 0-80 pct.
Fast rente	Eksempelvis 20-100 pct.

Rammer for valutaeksponering

Valutaeksponeringen opgøres på baggrund af den totale nominelle langfristede gæld ekskl. ældreboliglån (herunder byggekreditter), lån til selvejende institutioner og leasinggæld, men inkl. finansielle instrumenter.

Valutaeksponering for leasinggæld opgøres separat.

Jf. lånebekendtgørelsen må kommunen ved nye lånoptagelser alene være sluteksponeret i DKK eller EUR.

I tabellen angives hvor stor en andel af den samlede gæld, der maksimalt må være eksponeret i den enkelte valuta, på tidspunktet for nye lånoptagelser eller ved omlægning af lån.

Det angives ligeledes, hvor stor rentebesparelsen som minimum skal være på tidspunktet for lånoptagelse eller omlægning af lån, før EUR andelen af den samlede nominelle restgæld kan øges.

Valutaeksponering

Valuta	Relativ renteforskel	Andel af den samlede nominelle langfristede restgæld
DKK	0-100 pct.
EUR	Eksempelvis 10 pct. relativ besparelse, dog min. 0,20 % -point	Eksempelvis 0-50 pct.

Hvis renten i DKK eksempelvis er på 2,00 %, må renten i EUR maksimalt være på 1,80 % (10 pct.s. relativ besparelse på etableringstidspunktet).

Rammer for modpartsrisiko

Ud over den markedsmæssige risiko på finansielle instrumenter, medfører finansielle instrumenter også en modpartsrisiko, såfremt modparten ikke kan opfylde egne betalingsforpligtelser (betalinger til kommunen).

Finansielle instrument kan alene anvendes efter kommunalbestyrelsens godkendelse af modpartsrisikoen.

Aftalens modpart skal have en langsigtet rating på minimum A1 hos Moody, A+ hos Standard & Poors og/eller A+ hos Fitch.

Swapaftaler indgås på bagrund af ISDA standarddefinitionerne.

Opdateringsfrekvens for kommunens finansielle politik

Strategien er tiltrådt af kommunalbestyrelsen den x/x xxxx.

Strategien forlægges kommunalbestyrelsen til fornyet godkendelse mindst en gang om året eller oftere hvis økonomiforvaltningens ledelse finder behov herfor.